Tolong jelaskan mengenai Jenis persilangan dari Persilangan (jalan raya) dalam bahasa melayu

Terdapat dua cara bagi mengklasifikasikan sesebuah persilangan. Cara pertama ialah mengira bilangan hala di sesebuah persilangan (simpang tiga, simpang empat, simpang lima, dsb.). Simpang tiga dan simpang empat adalah dua jenis persilangan yang paling lazim, manakala persilangan dengan lima hala atau lebih jarang ditemui, kecuali jika persilangan itu dalam bentuk bulatan.

Satu lagi cara bagi mengklasifikasikan jenis persilangan adalah melalui kawalan lalu lintas:-

Persimpangan tidak dikawal - persilangan tanpa kawalan lampu isyarat atau papan tanda (kadang-kadang turut dilengkapi papan tanda amaran). Aturan hak jalan (keutamaan) boleh jadi berbeza mengikut negara; di Malaysia, lalu lintas bergerak terus atau membelok ke kiri dari jalan besar mempunyai keutamaan tertinggi, diikuti oleh kenderaan dari jalan besar yang hendak membelok ke kanan. Kenderaan dari jalan kecil yang hendak membelok ke kanan memasuki jalan besar pula selalunya mempunyai keutamaan terakhir. Bagi lalu lintas di sesebuah simpang empat di mana kedua-dua jalan yang bersilang mempunyai hak jalan yang sama, kenderaan yang bergerak dahulu mempunyai keutamaan tertinggi.

Persimpangan kawalan papan tanda beri laluan pula mengingatkan pemandu agar bersedia untuk berhenti bagi memberikan hak jalan kepada kenderaan di laluan utama yang bergerak terus; pemandu boleh terus jalan jika tiada kenderaan dari laluan utama.

Persimpangan kawalan papan tanda berhenti mengingatkan pemandu di persimpangan agar berhenti terus di persimpangan walaupun tiada kenderaan dari mana-mana arah lain; pemandu boleh meneruskan perjalanan sekiranya sudah memastikan tiada kenderaan dari arah yang mungkin bersilang dengan arah pemandu tersebut.

Petak kuning ada kalanya ditambah pada persimpangan bagi menghalang sesebuah persimpangan daripada tersekat dengan menghalang pemandu memasuki persimpangan kecuali apabila persimpangan tersebut dikosongkan.

Persimpangan lampu isyarat - mengawal aliran trafik di persimpangan dengan mengatur giliran hak jalan bagi setiap hala persimpangan dan seterusnya mengawal masa bagi setiap giliran secara elektrik melalui kod warna lampu isyarat.

Bulatan - menghalakan aliran lalu lintas dari kesemua hala persimpangan mengelilingi bulatan, bertujuan bagi memberi hak jalan yang sama rata kepada semua cabang persimpangan.